
NÁVRH

UZNESENIE VLÁDY SLOVENSKEJ REPUBLIKY

č. ...
z  ...... 2025

k návrhu na určenie investičného projektu „Národná univerzitná nemocnica generála Milana Rastislava Štefánika“ za strategickú investíciu

	
Číslo materiálu:
	

	Predkladatelia:
	minister zdravotníctva 
podpredseda vlády a minister obrany




Vláda

A.	schvaľuje

A.1.	návrh určenie investičného projektu „Národná univerzitná nemocnica generála Milana Rastislava Štefánika“ za strategickú investíciu;  

B.	určuje

B.1.	investičný projekt „Národná univerzitná nemocnica generála Milana Rastislava Štefánika“ za strategickú investíciu podľa zákona č. 142/2024 Z. z.;

B.2.	podľa § 4 ods. 12 písm. a) zákona č. 142/2024 Z. z., že pri realizácii strategickej investície „Národná univerzitná nemocnica generála Milana Rastislava Štefánika“ alebo jej časti sa musia použiť osobitné bezpečnostné opatrenia a je pri nej nevyhnutná ochrana základných bezpečnostných záujmov Slovenskej republiky v súlade s medzinárodnou zmluvou, ktorou je Slovenská republika viazaná, z dôvodov uvedených v návrhu;

B.3.	podľa § 4 ods. 12 písm. b) zákona č. 142/2024 Z. z. v spojení s § 2 nariadenia vlády Slovenskej republiky č. 152/2024 Z. z., že hodnotenie štúdie uskutočniteľnosti strategickej investície „Národná univerzitná nemocnica generála Milana Rastislava Štefánika“ alebo jej časti podľa zákona č. 523/2004 Z. z. v znení neskorších predpisov nevykoná Ministerstvo financií Slovenskej republiky, ale vykoná ho Ministerstvo obrany Slovenskej republiky;

B.4.	že verejným záujmom na realizácii strategickej investície „Národná univerzitná nemocnica generála Milana Rastislava Štefánika“ je 
- 	zabezpečenie a zlepšenie podmienok na ochranu života a zdravia osôb, čím sa napĺňa záväzok štátu vyjadrený v čl. 40 Ústavy Slovenskej republiky;
-	zabezpečenie a ochrana základného bezpečnostného záujmu štátu, ktorým je ochrana života a zdravia osôb v stave bezpečnosti, ako aj príprava na ich ochranu pri plnení základných úloh štátu v čase krízovej situácie podľa ústavného zákona č. 227/2002 Z. z. v znení neskorších predpisov;
-	podpora obrany Slovenskej republiky budovaním kapacít na podporné služby a činnosti v oblasti zdravotnej starostlivosti podľa § 26 ods. 5 zákona č. 319/2002 Z. z. v znení neskorších predpisov;

C.	súhlasí
        
C.1.	s realizáciou strategickej investície „Národná univerzitná nemocnica generála Milana Rastislava Štefánika“ v úzkej spolupráci ministra zdravotníctva s podpredsedom vlády a ministrom obrany a jej financovaním z kapitálových výdavkov, so zabezpečením projektovej dokumentácie a začatím stavebných prác a úprav potrebných na realizáciu samostatnej funkčnej bezpečnostnej základni pre výstavbu strategickej investície a s uskutočnením ďalších krokov spôsobom a v rozsahu podľa schváleného návrhu;

D.    ukladá

predsedovi vlády

D.1.	zabezpečiť uverejnenie uznesenia vlády Slovenskej republiky v Zbierke zákonov Slovenskej republiky;

do 7. mája 2025.

ministrovi zdravotníctva

D.2.	vypracovať rámcový medicínsky plán „Národnej univerzitnej nemocnice generála Milana Rastislava Štefánika“;

do 30. júna 2025.

D.3.	vypracovať návrh potrebnej reorganizácie poskytovania zdravotnej starostlivosti v Bratislave a Bratislavskom samosprávnom kraji, spolu s predpokladaným harmonogramom jej vykonania v nadväznosti na strategickú investíciu „Národná univerzitná nemocnica generála Milana Rastislava Štefánika“;

do 1. septembra 2025.

ministrovi školstva, výskumu, vývoja a mládeže

D.4.	posúdiť možnosti využitia kapacít investičného projektu „Národná univerzitná nemocnica generála Milana Rastislava Štefánika“ pre potreby výučby, vedy a výskumu a podľa záverov posúdenia navrhnúť ministrovi zdravotníctva a podpredsedovi vlády a ministrovi obrany potrebné opatrenia, ktoré by bolo možné zohľadniť pri realizácii strategickej investície.

do 1. septembra 2025.

Vykonajú:	predseda vlády
minister zdravotníctva 
podpredseda vlády a minister obrany
minister školstva, výskumu, vývoja a mládeže

Na vedomie:	predseda Bratislavského samosprávneho kraja
		primátor Bratislavy

